Nóg ŉ naweek van beurtkragFoto bloot ter illustrasie. (Foto: Nuril Ahsan/Unsplash) Suid-Afrikaners was hoopvol dat hulle dié naweek die rugby sonder enige kragonderbrekings sou kon geniet. Die kragvoorsiener het egter Woensdag in ŉ kort aankondiging gesê dat hy sal voortgaan om fase 3 en fase 4 afwisselend tot Saterdag in te stel. Fase 3 sal dus daagliks tussen 00:00 en 16:00 van krag wees, waarna fase 4 tussen 16:00 en 00:00 sal geld. Suid-Afrika het sowat twee weke gelede op fase 6 gedraai voordat dit eindelik ŉ paar dae later na fase 5 afgeskaal is. Sedertdien wissel die land tussen fase 3 en fase 4. Pres. Cyril Ramaphosa het vroeër gesê dat beurtkrag nog lank vir Suid-Afrikaners sal bly geld, maar dat Eskom nietemin vordering maak om aandag aan die land se kragprobleem te gee. Dié vordering kom deur allerlei ingrypings in te stel om energievoorsiening te verhoog. Die hoof van Eskom, André de Ruyter, het in ŉ onderhoud met Maroela Media Ramaphosa se sentiment oor beurtkrag gedeel en gesê daar is nie ŉ “towerstaf wat ŉ mens kan swaai” om van beurtkrag ontslae te raak nie. Eskom staan in hierdie stadium altesaam 5 076 MW af aan beplande instandhoudingswerk, terwyl nog 15 492 MW weens onbeplande kragonderbrekings nie beskikbaar is nie. Die vooruitsigte dui daarop dat beurtkrag moontlik nog tot ná die naweek kan voortduur, maar die kragvoorsiener het onderneem om Suid-Afrikaners teen Vrydag in kennis te stel oor die stand van sake.